Na temelju članka 61.c Zakona o lokalnoj i područnoj (regionalnoj) samoupravi ("Narodne novine" broj 33/01, 60/01, 129/05, 109/07, 125/08, 36/09, 125/08, 36/09, 150/11, 144/12, 123/17, 98/19 i 144/20 i članka 70. Statuta Općine Podstrana ("Službeni glasnik Općine Podstrana" broj 7/21, 21/21 i 4/23), Vijeće mjesnog odbora Sveti Martin-Mutogras na sjednici održanoj 06. studenog 2023. godine donijelo je

**POSLOVNIK O RADU VIJEĆA MJESNOG ODBORA SVETI MARTIN-MUTOGRAS**

**I. OPĆE ODREDBE**

Članak 1.

Ovim Poslovnikom uređuje se način rada Vijeća mjesnog odbora (u daljnjem tekstu: vijeće), i to:

- konstituiranje vijeća

- izbor predsjednika vijeća

- prava i dužnosti predsjednika i članova vijeća

- prestanak mandata članova vijeća i razrješenje predsjednika vijeća

- poslovni red na sjednicama vijeća i donošenje akata

- javnost rada vijeća

- obavljanje stručnih, administrativnih i drugih poslova za vijeće.

Riječi i pojmovi koji se koriste u ovom Poslovniku, a koji imaju rodno značenje, odnose se jednako na muški i ženski rod, bez obzira u kojem su rodu navedeni.

**II. KONSTITUIRANJE VIJEĆA**

Članak 2.

Prva konstituirajuća sjednica vijeća sazvat će se u roku od 30 dana od dana objave konačnih rezultata izbora.

Konstituirajuću sjednicu vijeća saziva načelnik.

Ako se konstituirajuća sjednica ne održi u zakazanom roku načelnik će odmah sazvati novu konstituirajuću sjednicu koja se treba održati u roku od 30 dana od dana sazivanja sjednice.

Vijeće je konstituirano izborom predsjednika vijeća na prvoj sjednici na kojoj je nazočna većina svih članova vijeća.

Ako se vijeće ne konstituira u rokovima iz stavka 1. i 3., raspisat će se novi izbori.

Članak 3.

Na prvoj, konstituirajućoj sjednici načelnik ili osoba koju on ovlasti  izvještava vijeće o provedenim izborima i imenima izabranih članova vijeća, o podnesenim ostavkama izabranih na dužnost člana vijeća, te o zamjenicima članova koji umjesto njih počinju obnašati dužnost u vijeću.

Članak 4.

Konstituirajućoj sjednici vijeća do izbora predsjednika predsjeda prvi izabrani član s kandidacijske liste koja je dobila najveći broj glasova, a ako je više lista dobilo isti najveći broj glasova, sjednici predsjedava prvi izabrani kandidat s liste koja je imala manji redni broj na glasačkom listiću

Na konstituirajućoj sjednici vijeća vodi se zapisnik koji potpisuju predsjedatelj, predsjednik vijeća i zapisničar.

**III. IZBOR PREDSJEDNIKA VIJEĆA**

Članak 5.

Predsjednik vijeća bira se na konstituirajućoj sjednici iz reda članova vijeća.

O prijedlogu se glasuje javno.

Predsjednik vijeća bira se na vrijeme od četiri godine.

Predsjedatelj poziva izabrane članove vijeća da glasuju o predsjedniku vijeća i utvrđuje rezultat glasovanja.

Za predsjednika vijeća izabran je kandidat za kojeg je glasovala većina svih članova.

Ako niti jedan kandidat ne dobije većinu glasova svih članova vijeća predsjedatelj određuje stanku, nakon koje se izbori ponavljaju.

Ako niti u drugom krugu glasovanja ne bude izabran predsjednik vijeća, predsjedatelj prekida sjednicu, a načelnik će sazvati novu sjednicu najkasnije u roku od 30 dana.

**IV. PRAVA I DUŽNOSTI PREDSJEDNIKA I ČLANOVA VIJEĆA**

Članak 6.

Predsjednik vijeća:

- predstavlja i zastupa mjesni odbor,

- saziva sjednice vijeća, predlaže dnevni red, predsjeda i održava red na sjednicama vijeća,

- provodi i osigurava provođenje odluka vijeća, te izvješćuje o provođenju odluka vijeća,

- potpisuje odluke i druge akte koje donosi vijeće,

- obavlja i druge poslove koje mu vijeće povjeri.

Predsjednik je odgovoran za svoj rad vijeću a načelniku za obavljanje poslova iz samoupravnog djelokruga Općine povjerenih mjesnom odboru.

Članak 7.

Član vijeća ima sljedeća prava i dužnosti:

-  prisustvovati sjednicama vijeća,

-  predlagati vijeću razmatranje pojedenih pitanja iz njegovog djelokruga te podnositi prijedloge za donošenje odluka i drugih akata,

- raspravljati i izjašnjavati se o svim pitanjima koja su na dnevnom redu vijeća,

- obavljati i druge poslove koje mu u okviru svog djelokruga povjeri vijeće.

Članak 8.

Predsjednik i član vijeća ne smije se u obavljanju privatnih, gospodarskih i drugih djelatnosti, bilo za sebe bilo za svojeg poslodavca, koristiti položajem člana vijeća i naglašavati tu dužnost.

**V. PRESTANAK MANDATA U VIJEĆU I RAZRJEŠENJE PREDSJEDNIKA VIJEĆA**

Članak 9.

Predsjednik vijeća može biti razriješeni dužnosti i prije isteka mandata.

Prijedlog za razrješenje predsjednika vijeća mogu dati najmanje 1/3 članova vijeća i načelnik.

Prijedlog za razrješenje mora biti obrazložen.

O prijedlogu za razrješenje odlučuje se većinom glasova svih članova vijeća.

O prijedlogu se glasuje javno.

Članak 10.

Predsjednik vijeća može podnijeti ostavku.

Predsjedniku vijeća dužnost prestaje danom kada vijeće utvrdi činjenicu podnošenja ostavke na dužnost.

U slučaju iz stavka 2. ovog članka vijeće je dužno izabrati novog predsjednika vijeća u roku od narednih 30 dana.

Članak 11.

Članu vijeća prestaje mandat prije isteka redovitog četverogodišnjeg mandata u slučajevima određenim zakonom kojim se uređuju lokalni izbori ( u daljnjem tekstu: zakon).

Mirovanje mandata člana vijeća, prestanak mirovanja mandata člana vijeća nastupa u slučajevima propisanim zakonom.

Zamjenik člana vijeća određuje se sukladno odredbama zakona.

**VI. POSLOVNI RED NA SJEDNICI VIJEĆA**

Članak 12.

Vijeće radi na sjednicama.

Sjednicu vijeća saziva predsjednik vijeća prema ukazanoj potrebi, a u njegovoj odsutnosti ili spriječenosti član vijeća kojeg on odredi.

Članak 13.

Dnevni red sjednice vijeća predlaže predsjednik Vijeća.

Pozivi za sjednicu dostavljaju se članovima vijeća u pravilu pet dana prije sjednice, ako postoje opravdani razlozi, taj rok može biti kraći. Uz poziv se dostavlja prijedlog dnevnog reda, materijali koji se odnose na prijedlog dnevnog reda i zapisnik o radu s prethodne sjednice.

Pozive i materijale za sjednicu šalje općinski službenik elektronskim putem svim članovima vijeća.

Iznimno, u slučaju hitnosti, sjednica se može sazvati i telefonski, najkasnije 24 sata prije održavanja sjednice.

Članak 14.

U slučaju odsutnosti, član vijeća dužan je o istom obavijestiti predsjednika vijeća i službenika najkasnije na dan održavanja sjednice.

Ukoliko zbog najavljenih nedolazaka nije osiguran kvorum, predsjednik vijeća će telefonski odgoditi sjednicu i istu ponovno zakazati u roku od 7 dana a službenik će o istom sastaviti službenu zabilješku.

Članak 15.

Dnevni red sjednice utvrđuje se na početku sjednice.

Predsjednik vijeća stavlja prijedlog dnevnog reda na raspravu.

Svaki član vijeća ima pravo predlagati izmjene i dopune predloženog dnevnog reda.

O prijedlogu dnevnog reda glasuje se "za", "protiv" i "suzdržan" većinom glasova nazočnih članova vijeća.

Članak 16.

U radu i odlučivanju na sjednici vijeća imaju pravo sudjelovati svi članovi.

Sjednici vijeća mogu prisustvovati, načelnik, pročelnici i drugi službenici Općine Podstrana.

Članak 17.

Red na sjednici osigurava predsjednik.

Za povrede reda na sjednici predsjednik može izreći mjere: opomenu ili oduzimanje riječi.

Ukoliko predsjednik ne može održati red na sjednici redovnim mjerama, odredit će kratak prekid sjednice ili prekinuti sjednicu za određeni dan i sat.

Članak 18.

Za pravovaljano odlučivanje na sjednici vijeća potrebita je nazočnost većine članova.

Kad predsjednik utvrdi da postoji potrebit broj nazočnih otvara sjednicu.

Ako predsjednik na početku sjednice utvrdi da nije nazočan potrebit broj članova, odgađa sjednicu za određeni dan i sat.

Predsjednik će sjednicu prekinuti ili odgoditi, za određeni dan i sat, ukoliko tijekom sjednice utvrdi da više nema potrebitog broja nazočnih članova.

O odgodi sjednice pismeno se izvješćuju članovi koji nisu nazočni.

Članak 19.

Zbog opširnosti dnevnog reda ili drugih razloga vijeće može prekinuti sjednicu i zakazati nastavak rada za određeni dan i sat o čemu se pismeno izvješćuju samo vijećnici koji nisu nazočni.

O prekidu sjednice odlučuje se bez rasprave.

Članak 20.

Prilikom utvrđivanja dnevnog reda usvaja se zapisnik o radu na prethodnoj sjednici.

Član vijeća ima pravo podnijeti primjedbe na zapisnik sa prethodne sjednice o osnovanosti koje se odlučuje bez rasprave.

Zapisnik na koji nije bilo primjedbi, odnosno zapisnik koji je izmijenjen u skladu s prihvaćenim primjedbama smatra se usvojenim.

Na sjednici vijeća zapisnik vodi općinski službenik ili član vijeća.

Zapisnik potpisuju predsjednik vijeća i zapisničar.

Članak 21.

Poslije utvrđivanja dnevnog reda prelazi se na raspravljanje o pojedinim pitanjima redoslijedom utvrđenim u dnevnom redu.

Tijekom sjednice vijeća može se izmijeniti redoslijed razmatranja pojedinih pitanja.

Na početku rasprave o svakom pitanju može se dati dopunsko usmeno obrazloženje.

Članak 22.

O pojedinom predmetu raspravlja se dok ima prijavljenih govornika.

Tijekom rasprave sudionici mogu iznositi mišljenje, tražiti objašnjenja te postaviti pitanja u svezi predloženim rješenjima.

Predsjednik zaključuje raspravu kad utvrdi da nema više prijavljenih govornika.

Predlagač svoj prijedlog može povući prije donošenja zaključka kojom prilikom o povučenom prijedlogu prestaje rasprava.

Članak 23.

Vijeće o svakom prijedlogu odlučuje nakon rasprave, osim u slučajevima u kojima je određeno odlučivanje bez rasprave.

O prijedlogu odluke ili drugog akta glasuje se na način da se članovi izjašnjavaju "za" prijedlog, "protiv" prijedloga ili su suzdržani.

Ako vijeće odluči provesti tajno glasovanje isto će provesti predsjednik uz pomoć dva člana koje izabere Vijeće.

Predsjednik utvrđuje i objavljuje rezultat glasovanja

**VII. FINANCIRANJE I OSIGURAVANJE UVJETA ZA RAD MJESNIH IDBORA**

Članak 24.

Financijska sredstva za rad i obavljanje aktivnosti mjesnih odbora osiguravaju se u proračunu Općine Podstrana.

**VIII. NADZOR I ZAŠTITA MJESNE SAMOUPRAVE**

Članak 25.

Nadzor nad zakonitošću rada vijeća mjesnog odbora obavlja načelnik.

Načelnik će raspustiti vijeće ako ono učestalo krši odredbe Statuta Općine ili ne izvršava povjerene mu poslove.

**IX. JAVNOST RADA VIJEĆA**

Članak 26.

Rad vijeća je javan.

Predsjednik vijeća dužan je upoznati javnost o radu vijeća, stavovima i odlukama koje je usvojilo

Članak 27.

Mještani imaju pravo prisustvovati sjednici vijeća.

Mještani su dužni najaviti svoju nazočnost sjednici vijeća najkasnije tri dana prije održavanja sjednice.

Predsjednik vijeća može ograničiti broj građana koji prisustvuju sjednici zbog prostornih uvjeta i održavanja reda na sjednici.

**X. OBAVLJANJE STRUČNIH I DRUGIH POSLOVA ZA VIJEĆE**

Članak 28.

Stručne i druge poslove za potrebe rada vijeća obavljaju upravni odjeli Općine Podstrana sukladno općim aktom kojim se uređuje ustrojstvo i način rada upravnih odjela.

**XI. ZAVRŠNE ODREDBE**

Članak 29.

Ovaj Poslovnik stupa na snagu danom donošenja.

KLASA: 024-04/23-01/04 Predsjednik

URBROJ: 2181-39-01-5-23-03 Vijeća MO Sveti Martin-Mutogras

Podstrana, 06. studenog 2023. godina  Nikola Bakota